
	Sak 06/06:



	Fremtidig organisering 


	
	
	


Dokumenter: 

Vedlegg 1: Mandat for to komitéer (sendt ut tidligere)

Vedlegg 2: Komitérapporter (sendt ut tidligere)

Vedlegg 3: Høringsuttalelser (sendt ut tidligere)

Vedlegg 4: Brev sendt direkte til avdelingsstyret fra ansatte på MAL, datert 27.03.06.

Forslag til vedtak ble enstemmig vedtatt:

”Avdelingsstyret vedtar alternativ B, under følgende forutsetninger: 

· Den som utpekes som programansvarlig, må påta seg vervet. Alternativt skal det gjennomføres en omorganisering. 
· Gjennomføringen av de beskrevne tiltakene i alternativ B skal evalueres våren 2007. Studentenes synspunkter skal komme frem i evalueringen.  Resultatet av evalueringen legges frem for avdelingsstyret som så tar stilling til hvilke tiltak som eventuelt skal settes i verk. Slike tiltak kan eksempelvis være omorganisering, nedleggelse av dårlig fungerende studietilbud eller en revidert tiltaksplan. 
· Avdelingsstyret ber om fortløpende rapportering om programmets oppfølging av tiltaksplanen. Hvis rapporteringen avdekker alvorlige avvik i forhold til tiltaksplanen, vil styret vurdere å gjennomføre tiltak uten å avvente evalueringen våren 2007.
· Avdelingsstyret forutsetter at programmet tilbys nødvendig veiledning og støtte for å gjennomføre prosessen.”
Alternativ B:
Det er også mulig å forsøke et forbedrings- og effektiviseringsopplegg for MAL. I en slik prosess inngår forslag om en rekke tiltak for det kommende året. Disse tiltakene er overensstemmende med hvordan virksomheten foregår på de andre programmene ved AFT. De ansatte på MAL har et kollektivt ansvar for å gjennomføre prosessen på en konstruktiv måte.

· Programansvarlig
I henhold til Høgskolestyrets vedtak 17/2003 om implementering av Org2002 skal programansvarlig utpekes av dekanen og ikke velges blant kolleger som tidligere. Vedkommende har sin myndighet og posisjon delegert fra dekanen, som er nærmeste overordnede. Programansvarlig har ansvar for at programmet drives målrettet og effektivt innenfor de krav og rammer som er fastsatt. For øvrig henvises til beskrivelse av ansvarsområdet til programansvarlig ved AFT, som beskrevet i HiSTs kvalitetssystem. Ny programansvarlig fra MAL utpekes. I likhet med de andre programansvarlige blir han medlem av avdelingens ledergruppe og rapporterer fra virksomheten på programmet på hvert ledermøte.

Tidsfrist: Utpekes i uke 16.

· Kommunikasjon til, fra og innen MAL
For å bedre kommunikasjonen skal programmet ha møter for alle ansatte annenhver uke eller oftere, unntatt i sommer- og juleferien. Møtene er obligatoriske. Den som har gyldig forfall, har selv ansvar for å sette seg inn i sakene som ble behandlet. Alle må komme med sine synspunkter, og møtene skal foregå i en åpen og inkluderende tone. Innkalling med saksliste sendes alle ansatte på e-post minst to arbeidsdager før hvert møte, med kopi til ledergruppen. Referat med deltagerliste sendes på samme måte innen en uke. Ledergruppen har møte-, tale- og forslagsrett på møtene.

Tidsfrist: Første møte i uke 17.
· Handlingsplan for virksomheten 

De ansatte må sammen utarbeide en årlig handlingsplan for virksomheten på MAL, slik det gjøres på de andre programmene. Den må inneholde minst ett konkret og etterprøvbart tiltak for hvert av avdelingens mål, med tidsfrist og ansvarlig. Alle må forplikte seg til å arbeide etter den. MAL får forlenget frist i forhold til resten av avdelingen.
Tidsfrist: Første utkast til handlingsplan for 2006 fremlegges for ledergruppen innen 26.5., og planen må være godkjent av ledergruppen innen 15.6.
· Medarbeidersamtaler
Alle ansatte på MAL må ha medarbeidersamtaler med programansvarlig. Dette skal gjøres på samme måte som for resten av avdelingen, ved bruk av skjemaet som er utarbeidet. MAL får forlenget frist i forhold til resten av avdelingen.
Tidsfrist: 15.9.
· Kompetanseutvikling
Hver enkelt ansatt må, i samarbeid med programansvarlig, sette opp en plan med konkrete og etterprøvbare tiltak for faglig og pedagogisk utvikling. Målet med dette er at de ansatte får anledning til å holde seg faglig oppdatert, de kan vikariere for hverandre ved hospitering i næringslivet, sykdom eller annet planlagt eller uventet fravær, og avdelingen kan oppnå bedre og jevnere utnyttelse av kapasiteten. Planene må være realistiske innenfor budsjettrammene, og de må inneholde tidsfrister.

Tidsfrist: Planene sendes samlet til ledergruppen innen 15.10. Noen tiltak må påbegynnes før årsskiftet, og tiltak for minst halvparten av de ansatte må settes i verk senest i løpet av 2007.

· Oppgradering og vedlikehold av laboratoriene

Det settes opp en plan, med tiltak, budsjett og tidsfrister, for alle programmets laboratorier. Planene må være realistiske innenfor programmets budsjettramme, og de må godkjennes av ledergruppen.

Tidsfrist: 1.10.
· Forholdet til studentene
Det er et mål at studentene skal få et mest mulig positivt inntrykk av programmet. Dette må verifiseres gjennom de undersøkelsene som inngår i kvalitetssystemet. Minst 60 % av studentene må svare på hver av de tre undersøkelsene som gjøres årlig for hele HiST. Resultatene må være på samme nivå som for de andre programmene. Like viktig er de evalueringene av undervisningskvalitet som skal gjøres to ganger årlig for hvert årstrinn på hvert program, slik dette er beskrevet i AFTs kvalitetssystem. De tiltak som foreslås iverksatt på bakgrunn av evalueringsresultat må følges opp av de ansatte. 

Tidsfrist: Styrets evaluering våren 2007.
· Faglig samarbeid
Ledergruppen, eller de den utpeker, gjennomgår studiehåndboken og de to komitérapportene med tanke på faglig utvikling og økonomiske besparelser gjennom nye muligheter for fagvalg og samarbeid mellom MAL og andre program. 
Tidsfrist: Endringene gjennomføres fra studieåret 2007/2008.
· Studietilbudet

Studieretningenes relevans i forhold til næringslivet skal gjennomgåes etter mønster fra BYG eller EDT.

Tidsfrist: 1.1.2007
· Deltagelse på fellesarrangementer

De ansatte på MAL må delta på, og støtte opp om, avdelingens fellesarrangementer på samme måte som de andre ansatte.
· Andre forhold
De ansatte må vise respekt for kolleger og studenter. Dette innebærer at man ikke 

snakker nedsettende om kolleger verken til studenter eller andre ved eller utenfor 

HiST.
· Forutsetninger
· Den som utpekes som programansvarlig, må påta seg vervet og gå inn i det på en positiv og aktiv måte. 

· Alle de ansatte på MAL har ansvar for at disse tiltakene gjennomføres på en god måte. 
· For øvrig må MAL forholde seg til vedtak og beslutninger på lik linje med de øvrige programmene.
	Sak 08/06:
	NTNU 2020/HiST 202, uttalelse om eventuell samlokalisering 


Dokumenter: 
Vedlegg 1: Protokoll, avdelingsstyremøte 6. desember 2005, sak 28/05 – Fremtidig forhold til NTNU, avdelingens innstilling til Omdalutvalgets utredning 
Vedlegg 2: NTNU 2020/HiST 2020 – Eventuell samlokalisering, sammendrag av rapporten sett fra et HiST-perspektiv

Vedlegg 3: NTNU 2020/HiST 2020 – Eventuell samlokalisering, hovedrapport
Under behandling av saken fremmet styret forslag om tilleggspunkter (pkt. 4 og 5) samt mindre endringer av formuleringer i forhold til opprinnelig foreslått vedtak. 

Nytt vedtak som ble enstemmig vedtatt: 

”1. Styret mener at Kalvskinnet-alternativet bør utredes nærmere. Kalvskinnet har en fordelaktig beliggenhet, i Midtbyen, og gjør det mulig å samlokalisere hele HiST med unntak av ASP. Tettest mulig samling av HiST innenfor det aktuelle området er en klar fordel for profilering av HiST, samtidig som det kan gi stordriftsfordeler administrativt og økonomisk.
2. Den fremlagte rapporten foreslår ikke tett integrasjon mellom eksisterende aktivitet på Gløshaugen og HiST sine beslektede fag. En samlet utbygging av NTNU/HiST synes derfor ikke realistisk. Dette er samtidig i tråd med Omdalutvalgets innstilling hvor man ikke fant å kunne ta endelig stilling i saken før de fagligstrategiske konsekvensene var utredet. 
3. Når det gjelder nærhet til samarbeidspartnere, mener styret at dette innfris både ved lokalisering på Kalvskinnet og ved lokalisering i Teknobyen/Elgseter. Hvis man skulle oppnå bedre mulighet for sambruk av laboratorier måtte teknologimiljøene flyttes helt opp på Gløshaugen og dette ville innebære en splitting innen HiST og innen ulike avdelinger ved HiST.
4. Styret finner det ikke tilstrekkelig dokumentert at Dragvollområdet lar seg realisere til den pris som er stipulert. Styret viser til hovedrapportens pkt 10.3.3 hvor nettopp verdi-realiseringen på Dragvoll betegnes som det viktigste elementet i totalprosjektets risikovurdering.
5. Styret mener at fagligstrategiske utfordringer og muligheter må ligge til grunn for en eventuell samlokalisering og etterlyser fokus på dette i den videre diskusjonen.”
Referat- og orienteringssaker

· NOKUT-besøket: Dekanen orienterte.

